Hakkame lõpetama, hakkame lõpetama. Rabarberihooaega, ma mõtlen. Ma ei tea, kuidas teiega on, aga mina tahaks juba maasikaid. Naturaalselt ja koogis,  sooloesinejana ja duetis vahukoorega. Aga enne tuleb väärikas rabarberihooaeg väärikalt lõpetada. Korralike ja mahlaste muffinitega näiteks. Et see muffinitegu saab ka mu lemmiktainakausi luigelauluks, ei olnud muidugi ette planeeritud. 12 muffinist 10 jõudis siiski ahju, aga väga suure koguse väga väikeste ja tainaseguste klaasikildude koristamine kogu kööki ja kapialuseid mööda ei teinud mu tuju teps mitte paremaks, kui ta juba eelnevalt oli. Mina ei tea nüüd, kas sellise kildude hulga peale tulema  hakkavale õnnele tervis üldse vastu peab   . Edaspidi muretsen endale roostevabast terasest tainakausi   .